Na temelju članka 13., članka 18. i članka 55. Zakona o udrugama („Narodne novine“ broj 74/2014) Skupština Društva matematičara i fizičara održana donijela je

**S T A T U T**

**DRUŠTVA MATEMATIČARA I FIZIČARA**

**I OPĆE ODREDBE**

Članak 1.

Ovim Statutom utvrđuje se: naziv, sjedište i područje na kojem djeluje Društvo matematičara i fizičara (u daljnjem tekstu: Društvo) zastupanje; ciljevi; djelatnosti, javnost rada, članstvo, tijela Društva i druga pitanja značajna za rad Društva.

Članak 2.

Naziv Društva glasi: DRUŠTVO MATEMATIČARA I FIZIČARA. Sjedište Društva je u Rijeci.

Odluku o adresi Društva donosi Predsjedništvo.

Društvo djeluje na području Primorsko-goranske županije.

Društvo zastupa predsjednik Društva i član Društva kojeg ovlasti Predsjedništvo Društva.

Članak 3.

Društvo ima znak. Znak Društva su slova "**dmf**" u pravokutnom obliku. Pečat Društva je okruglog oblika promjera 30 mm. Na rubu pečata ispisan je naziv Društva, a u sredini sjedište.

Članak 4.

Radi ostvarivanja zajedničkih ciljeva Društvo može surađivati i udruživati se sa sličnim društvima u zemlji i inozemstvu.

Članak 5.

Rad Društva je javan. Javnost rada osigurava se i ostvaruje pravodobnim i istinitim obavještavanjem članstva i šire javnosti putem sredstava javnog priopćavanja, plakatima i putem oglasne ploče.

Radi što potpunijeg ostvarivanja javnosti rada Društvo može izdavati svoje glasilo u skladu s propisima o javnom informiranju. Odluku o izdavanju glasila donosi Skupština.

 **II CILJEVI, PODRUČJA DJELOVANJA, CILJANE SKUPINE I DJELATNOSTI**

 **KOJIMA SE OSTVARUJU CILJEVI UDRUGE**

Članak 6.

Društvo je neprofitna, strukovna udruga osnovana s ciljem unapređenja i razvijanja znanosti, odgojno-obrazovne i društvene djelatnosti u području matematike, fizike, geofizike, astronomije, biofizike i srodnih područja znanosti.

Članak 7.

Područja djelovanja Udruge sukladno ciljevima propisanima u članku 6. ovog Statuta su:

* obrazovanje, znanost i istraživanje
* međunarodna suradnja

Članak 8.

Ciljane skupine odnosno korisnici usluga udruge:

* učenici
* odgojno-obrazovni djelatnici
* akademska zajednica

Članak 9.

Udruga će radi ostvarivanja svojih ciljeva u područjima djelovanja navedenim u članku 7. za ciljane skupine navedne u članku 8. obavljati i sljedeće djelatnosti:

* prikazivanjima i diskusijama o znanstvenim i stručnim radovima članova Društva na redovnim sastancima, skupštinama, kongresima, savjetovanjima, konferencijama,
* seminarima, kolokvijima, kao i referatima o suvremenim problemima matematičkih, fizičkih, geofizičkih, astronomskih i srodnih nauka,
* izdavanjem časopisa i drugih publikacija,
* suradnjom sa srodnim društvima u zemlji i inozemstvu,
* suradnjom u izradi i razmatranjem nastavnih programa i didaktičke opreme iz matematike i fizike za sve vrste i stupnjeve škola,
* organiziranjem seminara i drugih oblika stručnog i metodičkog usavršavanja nastavnika matematike, fizike i srodnih nauka,
* sudjelovanjem u izradi udžbenika za matematiku, fiziku i srodne znanosti, davanjem stručnih mišljenja o vrijednosti udžbenika, priručnika i drugih didaktičkih materijala,
* iniciranjem i sudjelovanjem u raznim oblicima rada s učenicima (seminari, ljetne škole i sl.), pripremanjem i provođenjem takmičenja učenika osnovnih i srednjih škola, te studenata u matematičkim, fizikalnim i srodnim znanostima,
* formiranjem posebnih komisija i sekcija za određene probleme,
* suradnjom sa srednjoškolskim aktivima nastavnika matematike i fizike,
* obavljanjem i drugih poslova koji doprinose ostvarivanju ciljeva Društva utvrđenih ovim Statutom.

**III ČLANOVI DRUŠTVA, PRAVA, OBVEZE I STEGOVNA ODGOVORNOST ČLANOVA**

Članak 10.

Članstvo u Društvu može biti redovno i počasno.

Redovni član može postati državljanin Republike Hrvatske koji prihvati Statut i opće akte Društva, a koji je:

* diplomirao matematičke, fizikalne, tehničke i druge srodne znanosti na višoj školi ili fakultetu,
* koji se ističe u znanstvenom ili stručnom radu na području matematičkih, fizikalnih, tehničkih i srodnih znanosti.

Redovni članovi Društva mogu biti i pravne osobe sa sjedištem u Republici Hrvatskoj koje djeluju kao znanstvene ili odgojno-obrazovne institucije u području matematike, fizike, geofizike, astronomije, biofizike i srodnih područja znanosti.

Počasni članovi Društva mogu postati, uz njihovu suglasnost, državljani Republike Hrvatske i stranci koji su svojim djelovanjem posebno doprinijeli razvoju Društva.

Počasni članovi ne plaćaju članarinu.

Članak 11.

Odluku o prijemu u članstvo donosi Predsjedništvo Društva po primitku molbe za prijem s dokazom o ispunjenju uvjeta iz članka 8. ovog Statuta.

Odluku o proglašenju počasnog člana donosi Skupština na prijedlog Predsjedništva.

Članak 12.

Članovi Društva imaju pravo:

* birati i biti birani u organe Društva,
* dati inicijativu za sazivanje Skupštine, izmjene i dopune Statuta, izbora i opoziva tijela Društva,
* na tijelima Društva sudjelovati u donošenju odluka,
* koristiti sredstva Društva za znanstveni rad u skladu s odlukama tijela Društva.

Članak 13.

Dužnosti članova jesu:

* raditi na ostvarivanju ciljeva Društva,
* propagirati publikacije Društva,
* sudjelovati na sastancima i skupovima koje organizira Društvo,
* redovito plaćati članarinu,
* izvršavati i druge dužnosti koje im povjere tijela Društva.

Članak 14.

Društvo može svojim članovima, znanstvenim i prosvjetnim radnicima, te ustanovama koje se naročito ističu u znanstvenom ili nastavnom radu odnosno na unapređenju djelatnosti Društva podijeliti posebna priznanja u obliku diplome, plakete ili zahvalnice.

Odluku o dodjeli priznanja donosi Skupština Društva.

Članak 15.

Članstvo Društvu prestaje:

* pismenom izjavom o istupanju iz članstva,
* brisanjem iz članstva ako ne plaća članarinu duže od godinu dana,
* isključenjem iz članstva,
* smrću člana udruge.

Članak 16.

Član Društva može biti isključen iz članstva ako prekrši odredbe Statuta ili ugrozi interese Društva ili prouzroči ozbiljnu štetu Društvu i njegovom članstvu.

Odluku o isključenju donosi Predsjedništvo Društva.

Isključeni član ima pravo žalbe Skupštini u roku od 30 dana od dana prijema odluke. Odluka Skupštine o žalbi je konačna.

Članak 17.

Udruga vodi popis svojih članova. Popis članova vodi se elektronički i sadrži podatke o osobnom imenu ili nazivu člana, osobnom identifikacijskom broju (OIB), datumu rođenja, datumu pristupanja Udruzi, te datumu prestanka 9članstva u Udruzi. Popis članova dostupan je na uvid svim članovima Udruge te nadležnim tijelima, na njihov zahtjev. Popis članova vodi osoba koju zaduži Upravni odbor.

**IV TIJELA DRUŠTVA**

Članak 18.

Tijela Društva jesu:

* Skupština,
* Predsjedništvo,
* Predsjednik.
* Likvidator

Mandat Predsjednika i Predsjedništva Društva traje 2 godine i ne mogu biti izabrani dva mandata uzastopno.

**Skupština**

Članak 19.

Skupština je najviše tijelo Društva, a čine je sve fizičke osobe, članovi Društva te predstavnik pravne osobe koja je član Društva, a kojeg imenuje osoba koja je ovlaštena za zastupanje pravne osobe.

Redovna Skupština Društva održava se najmanje jednom godišnje.

Predsjednik Društva može sazvati izvanrednu Skupštinu na vlastitu inicijativu ili na zahtjev najmanje 1/10 članova Društva, s time da odmah predloži dnevni red.

Ako Predsjednik Društva ne sazove Skupštinu na zahtjev predlagača iz stavka 3. ovog članka, u roku od 30 dana od dana podnesenog zahtjeva, sazvat će je predlagač.

Na izvanrednoj Skupštini razmatraju se samo pitanja zbog kojih je sazvana.

Članak 20.

Skupštinu saziva predsjednik Društva dostavljanjem pismenih poziva članovima najmanje 7 dana prije održavanja Skupštine. Radom Skupštine rukovodi Predsjedništvo Društva.

Skupština može pravovaljano odlučivati ukoliko je nazočno najmanje 15 članova Skupštine.

Pravovaljane odluke donose se natpolovičnom većinom glasova nazočnih osim ako ovim Statutom nije drugačije određeno.

Odluke na Skupštini donose se javnim glasovanjem osim u slučaju kada Skupština odluči da se tajno glasuje.

Odluku o prestanku rada Društva donosi najmanje 2/3 članova Društva. U slučaju prestanka postojanja Udruge, imovina se, nakon namirenja vjerovnika i troškova likvidacijskog, sudskog i drugih postupaka, predaje udruzi, ustanovi ili zakladi koje imaju iste ili slične statutarne ciljeve, na osnovi odluke Skupštine Udruge sukladno Statutu.

Članak 21.

Skupština Društva:

* donosi Statut i njegove izmjene i dopune,
* donosi druge opće akte potrebne za djelovanje Društva,
* bira i razrješava Predsjedništvo Društva, donosi financijski plan i usvaja završni račun,
* razmatra izvještaj o radu Predsjednika Društva,
* odlučuje o sudjelovanju Društva u radu nacionalnih i inozemnih organizacija,
* odlučuje o suradnji i udruživanju s drugim udrugama i organizacijama,
* rješava žalbe članova u drugom stupnju,
* odlučuje o prestanku Društva,
* odlučuje o drugim pitanjima od značaja za rad Društva utvrđenih ovim Statutom koja nisu stavljena u rad drugih tijela.

**Predsjedništvo**

Članak 22.

Predsjedništvo broji 3 člana.

Na konstituirajućoj sjednici Predsjedništva, koju saziva dosadašnji Predsjednik Društva, u roku od 15 dana izborne Skupštine članovi Predsjedništva između sebe biraju Predsjednika, tajnika i blagajnika Društva.

Članak 23.

Predsjedništvo Društva:

* utvrđuje prijedlog Statuta i njegovih izmjena i dopuna,
* utvrđuje prijedlog financijskog plana i završnog računa,
* podnosi Skupštini godišnji izvještaj o radu,
* odlučuje o visini članarine,
* odlučuje o prijemu i o isključenju iz članstva,
* odlučuje o adresi sjedišta Društva,
* brine se o informiranju članstva i javnosti,
* odlučuje o korištenju imovine Društva,
* osniva odbore, komisije i druga tijela koja pomažu ostvarivanju ciljeva Društva,
* obavlja i druge aktivnosti koje su potrebne radi obavljanja djelatnosti Društva.

Sjednice Predsjedništva održavaju se prema potrebi. Predsjedništvo donosi odluke većinom članova Predsjedništva.

Članak 24.

Skupština može razriješiti članove Predsjedništva i prije isteka vremena na koje su izabrani ukoliko prekorače svoja ovlaštenja ili ne izvršavaju svjesno svoje obveze. Ukoliko razrješava cijelo Predsjedništvo Skupština tada bira novo s punim mandatom, a ukoliko razrješava pojedine članove tada bira nove članove na vrijeme do isteka mandata cijelog Predsjedništva.

**Predsjednik**

Članak 25.

Predsjednik Društva osigurava pravilan i zakonit rad Društva. Predsjednik Društva zastupa Društvo.

Predsjednik Društva ujedno je i predsjednik Skupštine i predsjednik Predsjedništva.

Članak 26.

Tajnik Društva:

* pomaže predsjedniku Društva u njegovu radu i obavlja druge poslove koje mu povjeri predsjednik Predsjedništva,
* vodi popis članova Društva,
* vodi zapisnike sa sjednica Skupštine i Predsjedništva,
* vodi i čuva arhivu i pečat Društva,
* obavlja i druge poslove sukladno odlukama Predsjedništva.

**Likvidator udruge**

Članak 27.

Likvidator zastupa udrugu u postupku likvidacije te se otvaranjem likvidacijskog postupka upisuje u registar udruga kao osoba ovlaštena za zastupanje udruge do okončanja postupka likvidacije i brisanja udruge iz registra udruga.

Članak 28.

Likvidatora bira Skupština Udruge iz reda članova društva na mandat od dvije godine. Ista osoba može više puta biti birana za Likvidatora.

**V IMOVINA DRUŠTVA**

Članak 29.

Imovinu Društva čine prihodi koje Društvo ostvaruje od:

* članarine,
* donacija i dotacija,
* sredstava dobivenih od domaćih i međunarodnih organizacija koje podupiru rad i djelovanje Društva,
* sredstava ostvarenih organiziranjem seminara i predavanja te od izdavačke djelatnosti sukladno Zakonu,
* ostalih prihoda sukladno Zakonu.

Članak 30.

Društvo upravlja imovinom u skladu s propisima o materijalnom i financijskom poslovanju neprofitnih organizacija. Svi prihodi i rashodi određuju se financijskim planom koji se donosi za jednu kalendarsku godinu i vrijedi za godinu za koju je donesen.

Po završetku godine za koju je donesen financijski plan sastavlja se završni račun. Predsjednik Društva ima naredbodavno pravo u raspolaganju imovinom Društva.

**VI NAČIN RJEŠAVANJA SPOROVA I SUKOBA INTERESA UNUTAR UDRUGE**

Članak 31.

Ako postoji spor između članova Udruge koji otežava ili onemogućava rad Udruge te se ne može riješiti kroz postupke propisane ovim Statutom, članovi Udruge dužni su pokušati taj spor riješiti mirenjem. Ako postupak mirenja ne uspije, članovi Udruge spor rješavaju pred mjesno nadležnim općinskim sudom.

Članak 32.

Članovi Udruge u svim poslovima od interesa i značaja za Udrugu moraju postupati časno, pošteno, savjesno, odgovorno i nepristrano čuvajući vlastitu vjerodostojnost i vjerodostojnost Udruge. U obavljanju djelatnosti Udruge članovi ne smiju svoj privatni interes stavljati iznad interesa Udruge.

Članak 33.

U slučaju da su privatni interesi člana Udruge u suprotnosti s interesom Udruge ili kad privatni interes utječe ili može utjecati na nepristran rad člana Udruge u obavljanju djelatnosti Udruge, član Udruge koji se zatekne u sukobu interesa dužan je o tome bez odlaganja izvijestiti Predsjedništvo i, ako je moguće, izuzeti se od daljnjeg rada na konkretnoj djelatnosti. Ako se u u sukobu interesa zatekne Predsjednik Udruge dužan je o tome bez odlaganja izvijestiti ostale članove Predsjedništva i, ako je moguće, izuzeti se od daljnjeg rada na konkretnoj djelatnosti.

**VII PRIJELAZNE I ZAVRŠNE ODREDBE**

Članak 34.

Tumačenje odredaba Statuta daje Skupština Društva. Ovaj Statut stupa na snagu danom donošenja. Danom donošenja ovog Statuta prestaje važiti Statut donijet na Skupštini održanoj 11. prosinca 1997.